Diari Oficial de la Generalitat Valenciana


Sumari del DOGV 299, del 28-10-1985 (1985/805183)

DECRET 151/1985, de 4 d'octubre, del Consell de la Generalitat Valenciana, pel qual s'acorda la constitució d'una Societat per a la Promoció del Turisme a la Comunitat Valenciana.
-----------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/10/04/151/dof/vci/html**

### Dades del document

Número de DOGV
:   299

Data del DOGV
:   28-10-1985

Secció del DOGV
:   DISPOSICIONS GENERALS

Número del document
:   1985/805183


Data del document
:   04-10-1985

Organisme emissor
:   Conselleria d'Indústria, Comerç i Turisme

Tipus de document
:   Decret

Correcció d'errades

Anàlisi jurídica

Decret 151/1985, de 4 d'octubre, del Consell de la Generalitat Valenciana, pel qual s'acorda la constitució d'una Societat per a la Promoció del Turisme a la Comunitat Valenciana.  
Un dels punts que conformen la política turística de la Generalitat per a l'actual legislatura és canalitzar els esforços per a una correcta promoció turística del territori de la Comunitat Valenciana. Amb tal finalitat, el Programa Econòmic Valencià (PEV) aprovat pel Consell de la Generalitat i les Corts Valencianes, es compromet a la creació d'una Entitat de Promoció i Comercialització Turística que, sota la figura de Societat Anònima, amb una majoria de capital públic, contribuesca al susdit objectiu.  
L'actual dispersió d'esforços promocionals, la presència en aquests de Corporacions públiques i privades i la necessitat de reunir i sumar tots els esforços en un mercat cada vegada més competitiu, fan necessària l'existència d'un instrument àgil que aglutine tant la iniciativa pública com la privada.  
La Societat, la constitució de la qual s'acorda, instrumentarà les relacions entre els diversos Ens proporcionals, realitzarà els estudis de mercat i anàlisi d'oferta que calguen per a una correcta política promocional i efectuarà les oportunes accions publicitàries i comercials que convinguen a un més gran i millor desenvolupament turístic de la Comunitat Valenciana mitjançant, si fa al cas, actuacions conjuntes amb Ens similars, com ara l'Institut Nacional de la Promoció del Turisme (INPROTUR), recentment creat per l'Administració Central.  
En atenció d'aquests motius, a proposta del Conseller d'Indústria, Comerç i Turisme, i amb la deliberació prèvia del Consell de la Generalitat Valenciana en la seua reunió del dia 4 d'octubre de 1985,  
DECRETE:  
Article primer  
S'acorda la constitució d'una Societat per a la Promoció del Turisme a l'àmbit territorial de la Comunitat Valenciana, dependent de la Conselleria d'Indústria, Comerç i Turisme, l'únic soci de la qual, al moment de la seua constitució, serà la Generalitat Valenciana.  
Article segon  
L'esmentada Societat tindrà la forma d'anònima, i es regirà per les normes de Dret Privat aplicables a aquest tipus de Societat.  
Article tercer  
La Societat que es constitueix tindrà la consideració d'Empresa de la Generalitat Valenciana, d'acord amb l'article 5é de la Llei 4/1.984, de 13 de juny, d'Hisenda Pública de la Generalitat, i es regularà per aquesta en aquelles matèries que li siguen d'aplicació.  
Article quart  
El capital social fundacional serà de cinc milions (5.000.000) de pessetes, representat per cinc mil accions de 1.000 pesetes de valor nominal per cadascuna d'elles, integrament subscrites i desembossades per la Generalitat Valenciana a través de la Conselleria d'Indústria, Comerç i Turisme, al moment de la seua constitució.  
Article cinqué  
La Societat tindrà com a objectiu fonamental la promoció i desplegament del sector turístic, i adreçarà la seua activitat, principalment, a les prescripcions que es fixen als seus Estatuts.  
Article sisé  
La Societat comptarà per al desenvolupament de les seues funcions amb els següents recursos:  
a) Les consignacions previstes als Pressuposts de la Generalitat Valenciana.  
b) Us subvencions o aportacions voluntàries d'Entitats i Institucions tan públiques com privades.  
c) Les rendes i productes derivats dels béns i valors que integren el seu patrimoni.  
d) Els ingressos procedents dels serveis realitzats i gestionats per ella.  
e) Qualssevol altres recursos que poguessen atribuir-se-li.  
Article seté  
S'aproven els Estatuts pels quals haurà de regir-se la Societat i que s'incorporen com a annex al present Decret.  
DISPOSICIONS FINALS  
Primera  
S'autoritza a la Conselleria d'Indústria, Comerç i Turisme, i a la Conselleria d'Economia i Hisenda per tal que en l'àmbit de les seues respectives competències dicten les disposicions necessàries i adopten els acords pertinents per a l'execució del que disposa el present Decret, i en especial al Conseller d'Indústria, Comerç i Turisme per a l'atorgament de la corresponent Escriptura Pública, amb formalització dels Estatuts Socials, i de composició i càrrecs del Consell de Administració, així com per a interessar la inscripció als Registres Públics corresponents.  
Segona  
La subscripció d'accions s'efectuarà amb càrrec als fons previstos al programa 823 «Promoció del Turisme» del Servei 04 «Turisme» capítol VIII del Pressupost de la Generalitat Valenciana per al 1985.  
Tercera  
El present Decret entrarà en vigor el mateix dia de la seua publicació al Diari Oficial de la Generalitat Valenciana.  
València, a 4 d'octubre de 1985.  
El President de la Generalitat,  
JOAN LERMA I BLASCO  
El Conseller d'Indústria, Comerç y Turisme,  
SEGUNDO BRU I PARRA  
ANNEX  
ESTATUTS DEL INSTITUT TURISTIC VALENCIA, S.A.  
TITOL I  
Naturalesa, objecte, domicili i durada  
Article primer  
La Societat Anònima que se constitueix sota la denominació d'Institut Turístic Valencià, S.A. (ITVA, S.A.) es configura com a empresa de la Generalitat Valenciana d'acord amb l'article 5é de la Llei 4/1984 de 13 de juny de la Hisenda Pública de la Generalitat.  
Article segon  
La Societat, sense perjudici de la seua dependència de la Conselleria d'Indústria, Comerç i Turisme tindrà personalitat jurídica pròpia, plena capacitat jurídica i d'obrar per a el desenvolupament de les seues finalitats, patrimoni propi administració autònoma i es regirà pels presents Estatuts en relació amb el Decret mitjançant el que es constitueix, la Llei 4/1984 de 13 de juny d'Hisenda Pública de la Generalitat Valenciana i la Llei de Societats Anònimes del 17 de juliol de 1.951.  
Article tercer  
Constitueix l'objecte de la Societat la promoció i desenvolupament del sector turístic, i la seua activitat s'adreçarà, principalment, a:  
a) L'estudi i anàlisi de la infrastructura turística de la Comunitat Valenciana.  
b) La potenciació de l'oferta turística en el sentit més estricte, així com de l'oferta complementària i el desenvolupament de totes aquelles activitats que s'estimen convenients pera l'esmentada finalitat, per a la qual cosa s'efectuaran campanyes publicitàries amb els mitjans adients, i sota la forma més adequada en cada cas.  
c) El foment d'iniciatives adreçades a la creació de noves activitats, i ampliació de l'oferta turística mitjançant l'accés a les línies de crèdit especial.  
d) La promoció i comercialització de tots aquells sectors i activitats que composen l'oferta turística de la Comunitat Valenciana.  
e) El suport a les actuacions conjuntes de cooperació, instrumentant les relacions amb altres Ens.  
f) I, en general, totes aquelles activitats que contribuesquen a un millor desenvolupament turístic de la Comunitat Valenciana.  
Article quart  
El domicili es fixa a València. El Consell d'Administració queda facultat per a obrir, traslladar, modificar o suprimir tot tipus d'oficines centres de treball, sucursals, agències o representacions de la Societat en qualsevol lloc, així com de regular les seues competències, comesa i funcionament.  
Article cinqué  
La Societat Anònima inicia les seues activitats el dia de la seua constitució. La durada de la Societat serà indefinida, i es podrà disoldre's en qualsevol moment si s'acorda d'una manera vàlida.  
TITOL II  
Capital social  
Article sisé  
El capital social es fixa en cinc milions (5.000.000) de pessetes, dividit en cinc milers d'accions de 1.000 pessetes de valor nominal per cadascuna. Les accions seran inicialment subscrites per la Generalitat Valenciana, la qual desembossarà al moment de la seua constitució el 100% del seu import, amb càrrec al seu propi Pressupost.  
Article seté  
La titularitat d'una o més accions confereix la qualitat de soci, i li atribueix a aquest els drets i obligacions prevists a la Llei i als presents Estatuts.  
Article vuité  
Els titulars de les accions, les seues transferències successives i tots els drets reals, càrregues i gravàmens que sobre elles puguen recaure s'anotaran al llibre-registre d'accions, que estarà sota la custòdia del Secretari del Consell d'Administració.  
Article nové  
En els supòsits de cotitularitat, penyora i usdefruit de les accions, s'aplicarà el que preveuen els articles 40, 41 i 42 de la Llei de les Societats Anònimes.  
Article deu  
Les accions seran nominatives i estaran subjectes, pel que fa a la transmissió, al que disposa la Llei.  
Article onze  
TITOL III  
Organs de la Societat  
Els òrgans de govern de la Societat seran:  
1. La Junta General d'accionistes.  
2. El Consell d'Administració.  
Secció Primera  
La Junta General d'accionistes  
Article dotze  
La Junta General d'Accionistes, convocada i constituïda d'acord amb la Llei, és l'òrgan sobirà de la Societat. 1 les seues decisions, vàlidament adoptades, obliguen a tots els accionistes.  
Article tretze  
Sense necessitat de convocatòria expressa, la Junta General quedarà vàlidament convocada i constituïda per tractar qualsevol assumpte, quan, havent presentat tot el capital desembossat, els assistents acorden per unanimitat la celebració de la Junta.  
Secció Segona El Consell d'Administració  
Article catorze  
El Consell d'Administració és l'òrgan gestor i representatiu de la Societat, en la més àmplia mesura, en judici i fora d'ell, sense altres limitacions que les derivades dels acords adoptats per la Junta General, i les facultats atribuïdes expressament a la mateixa Junta per la Llei o pels Estatuts.  
Article quinze  
1. El Consell d'Administració serà nomenat per la Junta General i estarà integrat per:  
-Un President.  
-Un nombre de Consellers no inferior a quatre, ni superior a setze.  
Els Consellers que corresponga nomenar a la Generalitat Valenciana, ho seran a proposta de la Conselleria d'Indústria Comerç i Turisme.  
2. El Consell d'Administració eligirà entre els seus membres un Vice-President que substituirà el President en els casos de vacant, absència, malaltia o impediment legítim, i així mateix exercirà les atribucions que el President, si fa al cas, hi delegue. En absència del Vice-President actuarà com a tal el Conseller de més edat.  
3. El càrrec de Secretari serà provist pel Consell d'Administració entre els seus membres. En el cas d'absència o impossibilitat del Secretari, serà substituït pel Conseller de més edat.  
4. El càrrec de Conseller tindrà una durada de cinc anys, i la meitat d'ells es renovarà el tercer any per sorteig.  
Article setze  
1. El Consell d'Administració serà convocat pel seu President, o pel qui el substituesca, quan ho considere oportú, i una vegada cada tres mesos com a mínim. I, a més a més, també ho haurà de fer quan ho sol·licite la majoria dels Consellers.  
2. Tota convocatòria del Consell d'Administració s'acompanyarà amb l'Ordre del Dia dels assumptes que han de ser tractats, i haurà de realitzar-se amb una antelació mínima de 48 hores al moment d'iniciar-se la reunió del Consell.  
3. El Consell d'Administració quedarà vàlidament constituït quan concorreguen a la reunió la meitat més un dels seus components.  
Els acords es prendran per majoria absoluta dels vots dels Consellers concurrents a la sessió, i en cas d'empat decidirà el President, o el qui en faça les funcions.  
Les Actes del Consell es passaran al Llibre especial destinat a tal efecte i seran signades pel President i el Secretari.  
El Gerent podrà assistir a les reunions del Consell, amb veu i sense vot.  
Article disset  
Seran atribucions del Consell d'Administració:  
a) Organitzar, dirigir i inspeccionar el funcionament de la Societat.  
b) Executar els acords de la Junta General.  
c) Representar, amb plena responsabilitat, a la Societat en judici o fora d'ell, i davant de tota persona o Entitat pública o privada.  
d) Acordar la contractació del personal, així com els criteris de selecció, admissió i retribució d'aquest.  
e) Celebrar els actes i efectuar els contractes que siguen necessaris o convenients per a la realització de l'objecte social, i dur a terme tota mena de negocis i operacions pròpies del tràfic jurídic, relacionats amb l'objecte de la Societat.  
f) Acordar les operacions de crèdit i préstec que puguen convenir a la Societat, així com prestar avals i fiances.  
g) Elaborar els pressuposts, programes, i la resta de la documentació econòmico-finacera exigida pels preceptes d'obligada aplicació per a les empreses de la Generalitat Valenciana per la Llei d'Hisenda Pública.  
h) Presentar anualment a la Junta General Ordinària els Comptes, Balanços, Memòria explicativa de la gestió durant l'exercici social, i tots aquells documents que siguen exigits per la normativa aplicable.  
i) Acordar el que considere convenient sobre l'exercici dels drets o accions que corresponguen a la Societat davant de tot tipus d'oficines públiques i privades, estatals, d'Ens Autonòmics, Administracions Territorials o Institucionals, Organismes, Jutjats i Tribunals ordinaris o especials i, àdhuc, el Tribunal Constitucional, així com respecte a la interposició de reclamacions o recursos ordinaris i extraordinaris. 1 atorgar poders generals o especials per a plets a favor de lletrats i procuradors, sota la forma que ho estime convenient i amb les més àmplies facultats contingudes a les Lleis Processals i, àdhuc, les de ratificació de querelles, absolució de posicions, desistiment de recursos, i també de cassació.  
j) Disposar dels fons i béns socials, reclamar-los, percebre'ls i cobrar-los d'on procedesca i convinga als interessos socials. Constituir i cancel·lar dipòsits, establir, mobilitzar i tancar comptes corrents bancaris, de crèdit o de qualsevol altra índole, retirar metàl·lic o valors en general, realitzar tota classe d'operacions bancàries amb Entitats espanyoles o estrangeres, i també amb la Banca Oficial, disposar de fons de la Societat, lliurar, endossar, avalar, acceptar, negociar, protestar i pagar lletres de canvi i efectes de comerç, és a dir, realitzar totes les operacions pròpies del tràfic bancari i mercantil sense i mercantil cap de limitació.  
k) Conferir poders a persones determinades, tan amplis com estime convenient, per a la missió que hagen de complir i per a la millor defensa dels interessos socials, dins dels límits establerts per la Llei i pels presents Estatuts.  
La present relació és només enunciativa i no limita, de cap manera, les àmplies facultats que té el Consell d'Administració per a governar, dirigir i administrar els negocis i interessos de la Societat, sense altres excepcions que les assenyalades per la Llei i els presents Estatuts.  
Article divuit  
1. El Consell d'Administració, per a la millor realització de les seues funcions, podrà:  
-Delegar, amb caràcter permanent o temporal, determinades funcions en el President, i els Consellers.  
-Conferir apoderaments especials per a casos concrets, sense limitacions de persones.  
2. Tota delegació permanent de facultats del Consell requerirà el vot favorable de les dues terceres parts dels components d'aquest.  
Article dinou  
1. El President del Consell d'Adminsitració ho serà també de la Societat, i li correspon:  
a) La representació del Consell d'Administració, amb els més amplis poders, i podrà prendre, en circumstàncies especials i sota la seua responsabilitat, les mesures que jutge convenients als interessos de la Societat, i en retrà compte, posteriorment, al Consell d'Administració.  
b) L'alta inspecció de tots els serveis de la Societat i vigilància del desenvolupament de l'activitat social.  
c) Vetlar per l'acompliment dels Estatuts i dels acords presos pel Consell.  
d) Dirigir les tasques del Consell d'Administració, ordenar les convocatòries de les reunions d'aquest, fixar l'Ordre del Dia de les reunions, presidir-les, dirigir les deliberacions, dirimir les empats amb el seu vot de qualitat i alçar les sessions.  
e) Decidir en totes aquelles qüestions no reservades al Consell, ni al Gerent, o que aquell hi delegue.  
f) Proposar al Consell el nomenament i separació del Secretari del Consell i del Gerent de la Societat, així com la seua retribució.  
g) Proposar al Consell la retribució del personal de la Societat.  
h) Les facultats que delegue en ell el Consell d'Administració.  
i) I les altres facultats atribuïdes a ell pels Estatuts.  
2. El President podrà delegar, amb caràcter permanent o temporal, determinades de les seues funcions en el Vice-President, Consellers i Gerent.  
3. No podrà ser objecte de delegació les facultats que corresponen al President a tenor dels apartats a), b), c) y f) d'aquest article, ni les delegades en ell pel Consell, llevat del cas que fos expressament facultat per a açò pel propi Consell.  
Secció Tercera  
El Gerent  
Article vint  
El Gerent serà designat pel Consell d'Administració.  
Article vint-i-u  
El Consell d'Administració, reservant-se les facultats necessàries per assegurar el govern de l'Entitat, assignarà al Gerent l'exercici permanent i efectiu d'aquelles facultats que tinga per conveniència, així com les executives corresponents, dins dels límits i d'acord amb les directrius assenyalades pel propi Consell.  
TITOL IV  
Règim econòmic de la Societat  
Article vint-i-dos  
En tant aquesta Societat ostente la condició d'Empresa de la Generalitat Valenciana, el seu règim econòmic i financer s'ajustarà a la normativa específica vigent, i en tant que no s'hi opose, als preceptes de la Llei de 17 de juliol de 1951 i altres disposicions ordenadores del règim jurídic de les Societats Anònimes.  
Article vint-i-tres  
L'exercici social s'iniciarà l'1 de gener i acabarà el 31 de desembre de cada any, llevat del primer any, que començarà el dia de la constitució de la Societat.  
Article vint-i-quatre  
Independentment d'altres documents econòmics i comptables que hauran de ser duts obligatòriament, mentre ostente la condició d'Empresa de la Generalitat Valenciana, la Societat formalitzarà, amb referència al 31 de desembre de cada any, i en el termini de tres mesos comptats a partir del tancament de l'exercici social, el Balanç, el Compte de Pèrdues i Guanys, la proposta de la distribució dels beneficis i la Memòria explicativa de les operacions socials.  
Article vint-i-cinc  
Abans de sotmetre els Comptes de la Societat a la Junta General, el Consell d'Administració podrà ordenar la censura d'aquelles mitjançant Entitats o especialistes independents.  
Tot i amb això, la Junta General podrà exonerar el Consell d'Administració per a un exercici determinat, de l'esmentada obligació de censura, en estimar aquesta innecessària a la vista de l'informe tècnic que aquella hagués demanat.  
TITOL V  
Dissolució i liquidació  
Article vint-i-sis  
la Societat es dissoldrà per les causes establertes a l'article 150 de la Llei de Societats Anònimes.  
Article vint-i-set  
Si per qualsevol causa haguessen de ser nomenats liquidadors, assumiran aquestes funcions, llevat del cas que la Junta General dispose una altra cosa, els components del Consell d'Administració.  
Article vint-i-vuit  
En tot allò que no siga previst en aquests Estatuts, regirà per a la dissolució i liquidació de la Societat el que estableix la Llei.  
TITOL VI  
Jurisdicció  
Article vint-i-nou  
La Societat estarà sotmesa a les normes comunes sobre competència i jurisdicció aplicables a les persones de dret privat, sense perjudici de les especialitats que procedesquen en funció de la naturalesa dels béns i drets que constitueixen el seu patrimoni.


Còpia Permalink ELI